[Boso, Dei gratia Floriacensium] abbas. Scire volumus omnes quod canonici sancti Johannis de Valeia, terram Ermentaville possi[dentes, in futurum paci et quie]ti sue providentes, per manum Gaufredi, Carnotensis episcopi, et regis Francorum Ludovici, quorum scripta [et munimenta super hoc habe]mus, expecierunt nos ut predicte ville decimationem, que ad nos pertinebat, ad nominatam m[odiationem eis concederemus]; poterat enim aliquando contingere, quia absentes eramus, canonici vero presentes, aliqua ministrorum [protervitate vel aliis ex causis discor]diam super hoc moveri; quod nos ex utraque parte utile cognoscentes, eorum petitioni assen[simus. Conventio itaque inter] nos et abbatem sancti Johannis de Valeria, consenciente nostro et ipsius capitulo, hec habita est, qua[tenus canonici sancti Johannis sep]tem modios annone singulis annis nobis persolverent, IIIes de frumento et IIIIor de avena Carnotensis men[sure, ita ut, si nobis placeret], eandem annonam penes se usque ad natale Domini haberent et sicut suam custodirent. Hoc quoque nobis conces[serunt ut in eadem villa n]unquam ecclesia fieret. De minutis vero decimis sic statutum est ut lanam et cetera in agnis et vitulis aliis[que hujusmodi haberemus, exce]pto quod de propria proprietate canonicorum decimam non haberemus. Si qui vero de rusticis decimam que [ad nos, sicut predictum est, pertin]et retinere vel defraudare voluerint, canonici nobis super hoc justiciam de rusticis facient. Add[itum quoque est ut neque aliquem ho]minem de terra sancti Benedicti ad manendum in terra Ementarville canonici ullatenus suscipiant; [si vero aliquo modo evenerit, ubi] clamorem a nobis audierint, eum a se expellant. De his igitur pauctionibus, si aliquando canonici exi[re voluerint et a nobis vel a succes]soribus nostris justiciam querentibus secundum verba hec pauctum hoc exequi noluerint, ad decimam Ermentaville redibimus [et possi]debimus. Ad hec canonici a nobis quesierunt ut a majore Sainville, qui in eadem decimacione feodum et quasdam consuetudines habere se dicebat, pacem eis omnino confirmaremus, ut sine ulla vexacione de cetero utrinque res pacifice remaneret; quod a nobis concessum est et confirmatum. Hec ut firma et illibata in futurum permaneant, inviolabili sanctione statuimus et ad confirmationis hujus permanens testimonium sigilli nostri impressione presens scriptum munimus et fratrum capituli nostri testimonio firmamus. S. D. Bosonis, abbatis. S. Gauberti, prioris. S. Petri, subprioris. Signum Elanberti, precentoris. S. Petri, celarii. Actum Floriaco publice, anno incarnati Verbi M°C°XX°, regni Ludovici X°II°I°I°, Adelaidis regine V°I°I°. Data per manum Franb[erti arm]arii.